b'\n_START_ARTICLE_\nVelika nagrada Doningtona 1937\n_START_SECTION_\nPred dirko\n_START_PARAGRAPH_\nOrganizator dirke in nekdanji motociklisti\xc4\x8dni dirka\xc4\x8d, Fred Craner, je uspel na dirko privabiti obe nem\xc5\xa1ki mo\xc5\xa1tvi. Ve\xc4\x8dina mo\xc5\xa1tev je imela zelo malo \xc4\x8dasa za pot iz Brna do Doningtona, kjer se je prosti trening za\xc4\x8del v sredo. Dirkalniki so potovali z vlakom in ladjo do pristani\xc5\xa1\xc4\x8da Dover, \xc4\x8dlani mo\xc5\xa1tev pa so potovali z letalom. Mo\xc5\xa1tvo Mercedes-Benza je na dirko pripeljal \xc5\xa1tiri dirkalnike, Auto Union tri, ostali dirka\xc4\x8di pa so bili ve\xc4\x8dinoma angle\xc5\xa1ki privatniki. Nem\xc5\xa1ki mo\xc5\xa1tvi sta na gledalce naredili velik vtis, saj je bila to prva prava Grand Prix dirka v Angliji. To se je pokazalo tudi na stavnicah, saj se je na primer vlo\xc5\xbeek na zmago Rosemeyerja povrnil petkratno. To so izkoristili mnogi nem\xc5\xa1ki mehaniki in stavili na Rosemeyerja in ostale nem\xc5\xa1ke dirka\xc4\x8de. Achille Varzi se ni udele\xc5\xbeil dirke, zamenjal ga je Rudolf Hasse. Steza je bila za to dirko prenovljena in podalj\xc5\xa1ana. Na \xc4\x8detrtkovih prostih treningih je Bernd Rosemeyer postavil \xc4\x8das 2:14,6, v petek pa je Manfred von Brauchitsch s \xc4\x8dasom 2:10,4 osvojil najbolj\xc5\xa1i \xc5\xa1tartni polo\xc5\xbeaj, v prvo vrsto so se uvrstili \xc5\xa1e Rosemeyer, Hermann Lang in Richard Seaman.\n_START_SECTION_\nDirka\n_START_PARAGRAPH_\nPred 50.000 gledalci je najbolje \xc5\xa1tartal Lang, sledili so mu Caracciola, von Brauchitsch, Seaman, Rosemeyer, Hermann Paul M\xc3\xbcller in Hasse. Rosemeyer je prehitel Seamana, toda nato po tr\xc4\x8denju z M\xc3\xbcllerjem v ovinku Coppice Corner zaostal, ker sta oba zapeljala s steze in se vrnila nanjo po pomo\xc5\xbenih poteh. Caracciola, ki je bil na taktiki enega postanka v boksih, je za\xc4\x8del umirjeno in spustil mimo tako von Brauchitscha, kot tudi Rosemeyerja. Lang je vodil do dvanajstega kroga, ko je imel te\xc5\xbeave z vodljivostjo dirkalnika in ga je prehitel von Brauchitsch, Rosemeyerja pa je uspel zadr\xc5\xbeevati za seboj do triindvajsetega kroga, ko je zapeljal na postanek v boksih. Mehaniki so ugotovili, da je ena od vzmeti v sprednjem delu vzmetenja po\xc4\x8dila. Lang se je \xc5\xa1e vrnil na stezo, toda tri kroge kasneje je odstopil. V istem krogu je na postanek v bokse zapeljal tudi do tedaj vodilni von Brauchtisch, tako da je vodstvo prevzel Rosemeyer, ki je imel prednost tridesetih sekund pred Caracciola, sledili so \xc5\xa1e von Brauchitsch, M\xc3\xbcller, Seaman in Hasse. Seaman je po\xc5\xa1kodoval zadnje vzmetenje ob tr\xc4\x8denju z M\xc3\xbcllerjem in v devetindvajsetem krogu je moral na razo\xc4\x8daranje ve\xc4\x8dine gledalcev odstopiti._NEWLINE_V dvaintridesetem krogu je Rosemeyer opravil enaintrideset sekund dolg postanek v boksih, vodstvo je prevzel Caracciola. Von Brauchitsch je bil zelo hiter in z najhitrej\xc5\xa1im krogom je v \xc5\xa1estintridesetem krogu prevzel vodstvo. \xc5\xa0tiri kroge kasneje je Caracciola opravil svoj edini na\xc4\x8drtovani postanek v boksih, ki je trajal sedemindvajset sekund, in padel na tretje mesto. Von Brauchitsch je tako vodil \xc5\xa1tiriindvajset sekund pred Rosemeyerjem, ki je s tveganim dirkanjem posku\xc5\xa1al ujeti vodilnega, pri tem je izena\xc4\x8dil najhitrej\xc5\xa1i krog dirke. Toda na polno je vozil tudi von Brauchitsch, ki je do svojega drugega postanka prednost povi\xc5\xa1al za dve sekundi. Rosemeyer je nadaljeval z dirkanjem na polno, \xc5\xbeelel si je privoziti \xc4\x8dim ve\xc4\x8d prednosti pred svojim drugim postankov, ko se je nenadoma predrla ena od prednjih gum na von Brauchitschevem dirkalniku. Mercedesov dirka\xc4\x8d je pri 175 km/h uspel dirkalnik ujeti in pripeljati do boksov, toda to je pomenilo trideset sekund prednosti za Rosemeyerja, ko sta oba dirka\xc4\x8da opravila postanka v boksih. S tem je Rosemeyer pri\xc5\xa1el do zanesljive zmage, von Brauchitsch je ostal drugi, Caracciola, ki se mu taktika enega postanka v boksih ni iz\xc5\xa1la, pa je bil tretji.\n_START_SECTION_\nPo dirki\n_START_PARAGRAPH_\nNa podelitvi pokalov po dirki so organizatorji dirke pozabili predvajati nem\xc5\xa1ko himno, pobiralci stav pa so pobegnili, preden so nem\xc5\xa1ki mehaniki pri\xc5\xa1li po priigran denar. Derby and District Motor Club je izpla\xc4\x8dal mehanike, da ne bi pri\xc5\xa1lo do \xc5\xa1kandala. To je bila zadnja zmaga za Rosemeyerja, ki se je januarja 1938 smrtno ponesre\xc4\x8dil ob postavljanju kopenskega hitrostnega rekorda'